Pertti Paasio

Pertti Kullervo Paasio (født 2. april 1939 i Helsingfors, død 4. april 2020) var en finsk sosialdemokratisk politiker. Han var partileder i Finlands socialdemokratiska parti fra 1987 til 1991 og var Finlands utenriksminister fra 1989 til 1991.

Biografi 
Paasio ble født i Helsingfors. Hans mor var Mary Regina Wahlman og hans far politikeren og avismannen Rafael Paasio. 

Paasio giftet seg i 1967 med Kirsti Kaarina Johansson og de fikk fire barn. Blant disse var datteren Heli Paasio som ble innvalgt i riksdagen for sosialdemokratene i 1999. 

Paasio tok en pol.mag. ved Åbo universitet i 1968.

Paasio gjorde karriere som tjenestemann og tillitsvalgt i Åbo by. Han satt i Åbo stadsfullmektige 1965–1990 og igjen 2001–2008. Paasio ble innvalgt i riksdagen i 1975 men tapte sin plass i valget i 1979. Han kom tilbake i 1982 og satt så i riksdagen til 1996, da han i stedet ble innvalgt i Europaparlamentet, der han satt til 1999. 

Paasio ble leder i den sosialdemokratiske riksdagsgruppen i 1984, og i  1987 ble han valgt til  partileder etter Kalevi Sorsa. Den 1. februar 1989 etterfulgte også Paasio Sorsa som Finlands utenriksminister i regjeringen Holkeri. Dette var en post han holdt til regjeringen fratrådte 25. april 1991 på grunn av valgnederlag. Samme valgnederlag fikk Paasio til å fratre som sosialdemokratisk partileder. Han ble etterfulgt av Ulf Sundqvist.

Paasio skrev to memoarbøker: Minä ja Mr Murphy (1999) og Punatulkku ja sikarodeo (1998). Han fikk ministers tittel i 2004.

Referanser

Eksterne lenker 
 
 

Finske politikere
Personer fra Helsingfors